14. ΕΓΚΥΚΛΙΟΣ  ΙΚΑ Αριθ.136 της 13 Ιουν.1953 Περί των αρνουμένων να υποβληθώσιν εις εγχείρησιν ησφαλισμένων ή συνταξιούχων. Δια την ορθήν εφαρμογήν των κειμένων διατάξεων επί των περιπτώσεων, καθ’ ας τα αρμόδια υγειονομικά όργανα δύνανται να υποβάλλουν ησφαλισμένον ή συνταξιούχον εις χειρουργικήν επέμβασιν προς αποκατάστασιν ή βελτίωσιν της υγείας του, και ανάκτησιν της προς εργασίαν ικανότητός του, εν περιπτώσει δε αρνήσεώς του, εφαρμογής των νομίμων κυρώσεων, γνωρίζομεν υμίν τα κάτωθι : Κατά γενικήν ασφαλιστικήν αρχήν, ήτις διατυπούται και δια θετικών διατάξεων της ασφαλιστικής ημών νομοθεσίας (άρθρ.12 και 23 Κανονισμού ασθενείας), οι ησφαλισμένοι υποχρεούνται να συμμορφούνται προς την υπό των Υγειονομικών οργάνων του Ιδρύματος υποδεικνυομένην θεραπευτικήν αγωγήν, στερούμενοι εν εναντία περιπτώσει εν όλω ή εν μέρει των παροχών της ασφαλίσεως. Δέον εν τούτοις να γίνη δεκτόν, συμφώνως και προς τα διεθνώς ασφαλιστικώς παραδεδειγμένα, ότι η υποδεικνυομένη θεραπευτική επέμβασις, δια της οποίας σκοπείται η βελτίωσις της καταστάσεως της υγείας του ησφαλισμένου ή συνταξιούχου τότε μόνον υποχρεοί τούτον, εφ’ όσον α) δεν είναι επικίνδυνος κατά τα διδάγματα της ιατρικής επιστήμης και πείρας, β) δεν είναι λίαν επώδυνος, γ) προσδοκάται εκ ταύτης κατά τρόπον οπωσούν ασφαλή η διαρκής βελτίωσις της υγιεινής καταστάσεως του ησφαλισμένου και της προς εργασίαν ικανότητός του. Προς τούτο οσάκις ησφαλισμένος ή συνταξιούχος έχει αντίρρησιν κατά της υποδεικνυομένης αυτώ χειρουργικής επεμβάσεως ή ετέρας θεραπείας, θα συντάσσεται λεπτομερής ιατρική έκθεσις υπό του εξετάσαντος αρμοδίου υγειονομικού οργάνου, και θα τίθεται υπ’ όψιν της οικείας Β.Υ .Ε. ίνα αποφασίση σχετικώς, μετά προηγουμένην λεπτομερή εξέτασιν του ησφαλισμένου και ελέγχου των υπό τούτου προβαλλομένων λόγων αρνήσεως. 